Dié SA-ners kan nóg ’n inenting kryArgieffoto bloot ter illustrasie. (Foto: Unsplash) Suid-Afrikaners van 50 jaar en ouer kan nou nóg ’n opvolginenting (booster shot) van Pfizer se entstof vir Covid-19 ontvang. Die nasionale departement van gesondheid het Sondag aangekondig dat hy sy opgedateerde inentingskedule aangepas het wat beteken dat die ouderdomsgroep 50 jaar en ouer van vandag (Maandag) hul tweede opvolginenting kan ontvang. Hierdie bykomende opvolginenting is beskikbaar vir alle mense van hierdie ouderdomsgroep wat ten minste 120 dae (vier maande) voltooi het sedert hulle hul laaste Covid-19-inenting van óf Pfizer óf Johnson & Johnson ontvang het. Foster Mohale, woordvoerder van die departement, sê die departement se opgedateerde inentingskedule is deel van die regering se pogings om meer Suid-Afrikaners teen die koronavirus te laat inent en só bevolkingsimmuniteit moontlik te maak. Die regering het onlangs aangekondig dat Suid-Afrika eindelik die 50%-merk bereik het wat betref persone wat ten minste een dosis van die inenting ontvang het. Die hoeveelheid mense wat daagliks ingeënt word, het egter skerp afgeneem sedert die begin van die jaar en slegs 1 677 mense is Sondag ingeënt. Altesaam 44 000 mense is verlede week ingeënt, teenoor 166 000 gedurende die eerste week in Januarie. ‘n Skermgreep van ‘n grafiek deur die regering rakende inentings. Luidens die regering se syfers is meer as 36 miljoen inentings tot op hede toegedien. Dit blyk egter of Suid-Afrikaners huiwerig is om hul opvolginentings te ontvang aangesien die meerderheid van dié inentings (21,8 miljoen) nog eerste dosisse was. Altesaam 19,9 miljoen (50,17%) van die volwasse bevolking het reeds een dosis van die entstof uitvang. Mohale sê meer as 7 miljoen van diegene is 50 jaar en ouer. “Pfizer-entstof het tot dusver getoon dat dit veilig en doeltreffend is om immuniteit te versterk by ouer persone wat die grootste risiko het vir ernstige siektes en dood weens Covid-19.” Só lyk SA se inentings nou: Altesaam 8, 8 miljoen dosisse van die Johnson & Johnson-entstof is reeds toegedien waarvan 7,6 miljoen die pasiënte se eerste dosis was. Slegs 1,2 miljoen van dié groep het dus hul opvolginenting ontvang. Wat die Pfizer-inenting betref is 27,3 miljoen dosisse al toegedien. Dit sluit in 14,1 miljoen van die eerste dosis, 11,1 miljoen van die tweede dosis en 2 miljoen van die aanvullingsdosis.